
A magyarországi bruttó kibocsátás növekedésének felbontása

A fejlődés, fejlettség, növekedés kérdései nem csak az emberek, hanem egész országok, gazdaságok létének meghatározó kérdései. Akár a történelem, akár a közgazdaságtan jelenbeli helyzetét, vagy előrejelző modelljeit nézzük meghatározó kérdés a növekedés. Hazánkban a közvéleményt a rendszerváltás óta különösen tematizálja a fejlődés, gazdasági növekedés kérdése. A rendszerváltás, majd az Európai Unió ígérete sokak számára, hogy a nyugati gazdasági fejlettség, így nyugati életszínvonal alakul ki az országban nem teljesült.
Mindezzel párhuzamosan a közgazdaságtanban egyre nagyobb teret nyer a fejlődésgazdaságtan, a gazdasági növekedés elméleti modellezése és empirikus tesztelése egyaránt. Jelen dolgozat a Solow-modellel összhangban az úgy nevezett növekedés felbontás módszertanával vizsgálja a hazai gazdasági növekedés elemeit, csatornáit. A növekedésfelbontás az utóbbi évtized egyre többet használt módszertana és szemléleti kerete a fejlődésgazdaságtannak. Lényege, hogy a gazdaság kibocsátását felbontja különálló komponensekre, magyarázó tényezőként a termelési tényezőket (munka és tőke) illetve a teljes tényezőtermelékenységet használja.
Jelen dolgozat a korábbi magyar tanulmányokhoz képest két területen tér el. Az egyik, a témában megjelent magyar tanulmányhoz, a Darvas – Simon (1999) képest a szektorális felbontás jelent többet. Így nem csak teljes, nemzetgazdasági szintű adatokat dolgoz fel, hanem a három klasszikus szektort, mint részegységet is vizsgálja, ami mélyebb szinten teszi lehetővé a folyamatok, összefüggések vizsgálatát. A másik különbség, hogy míg Harasztosi (2011) vállalati szintű felmérése alapján vizsgál szektorális adatokat, addig dolgozatunk aggregált nemzetgazdasági, és szektorális szintű adatokat bont le komponensekre.
Először rövid áttekintést adunk a növekedés-felbontás nemzetközi irodalmának jelentősebb munkáiról, azok elméleti, módszertani megállapításairól és empirikus eredményeikről. Ezután bemutatjuk a magyar gazdaság kibocsátásának dekomponálását elvégző cikkeket. Részletesen leírjuk az általunk használt modell jellemzőit, és a számolások alapjául szolgáló módszertant és adatbázist. Ezt követően felvázoljuk és értelmezzük méréseink eredményeit és megtesszük a lehető legmélyebb, az adatokból még tudományosan levezethető következtetéseket. Dolgozatunk végén kitérünk az, eredmények továbbgondolási, továbbfejlesztési lehetőségeire, lefektetjük a kutatás korlátait. Gondolatmenetünk lezárásaként összefoglaljuk a fő eredményeket.



